તે તેની ઉંમરના અન્ય બાળકોની સરખામણીએ જરા હટકે છે. તેની ઉંમરનાં બાળકો જે રમકડાંથી રમતા હોય છે, તે તૂટી જાય તો તેને ફેંકી દે. તે તૂટી જાય તો રડવા બેસે. પણ વેદાંત એવો નથી. તે તે તૂટેલાં રમકડાંમાંથી અન્ય વસ્તુઓ બનાવવાનો પ્રયાસ કરે છે. મુંબઇનાં મીરા રોડ સ્થિત શાંતિનગર હાઇસ્કૂલનાં છઠ્ઠા ધોરણમાં વેદાંત ભણે છે. વેદાંતે હાલમાં એવી સોલર લાઇટ વિકસાવી છે જે ખૂબજ ઓછા ખર્ચામાં ન ફક્ત બનાવી શકાય છે પણ જ્યાં વિજળીની સમસ્યા છે ત્યાં બાળકો આ સરળ ઉપાય અને ઓછા ખર્ચાની વિજળી ઉત્ત્પન્ન કરી શકે છે. બાળકો આ વિજળીની મદદથી ભણી શકે છે. અને મહિલાઓ ભોજન બનાવી શકે છે. 11 વર્ષનાં વેદાંતે ફક્ત આ સોલર લાઇટ જ નથી બનાવી પણ પોતાની જરૂરિયાત પ્રમાણે એક એવી 'રિમોટ ડોર અનલોકિંગ સિસ્ટમ' શોધી કાઢી છે જેની મદદથી તમે દૂર બેઠાં બેઠાં પણ દરવાજો ખોલી કે બંધ કરી શકો છો.